**ՀԻՄՆԱՎՈՐՈՒՄ**

**««ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2022 ԹՎԱԿԱՆԻ ՊԵՏԱԿԱՆ ԲՅՈՒՋԵԻ ՄԱՍԻՆ» ՕՐԵՆՔՈՒՄ ՎԵՐԱԲԱՇԽՈՒՄ, ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ, ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2021 ԹՎԱԿԱՆԻ ԴԵԿՏԵՄԲԵՐԻ 23-Ի N 2121-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ ԿԱՏԱՐԵԼՈՒ, ԻՆՉՊԵՍ ՆԱԵՎ ՄԻ ՇԱՐՔ ԳՆՄԱՆ ՊԱՅՄԱՆԱԳՐԵՐՈՒՄ ՓՈՓՈԽՈՒԹՅՈՒՆ ԿԱՏԱՐԵԼՈՒ ԹՈՒՅԼՏՎՈՒԹՅՈՒՆ ՏԱԼՈՒ ՄԱՍԻՆ» ՀՀ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ** **ՎԵՐԱԲԵՐՅԱԼ**

**Իրավական ակտի ընդունման անհրաժեշտությունը.**

Հայաստանի Հանրապետության կառավարության որոշման նախագծով նախատեսվում է ՀՀ կրթության, գիտության, մշակույթի և սպորտի նախարարության 2022 թվականի հաստատված բյուջեով նախատեսված կապիտալ ծրագրերի շրջանակներում կատարել վերաբաշխում՝ **3,265,536.3 հազար դրամի չափով** (բյուջետային ծախսերի տնտեսագիտական դասակարգման «Շենքերի և շինությունների շինարարություն» հոդվածով՝ 2,207,855.6 հազար դրամ, «Շենքերի և շինությունների կապիտալ վերանորոգում» հոդվածով՝ 809,981.2 հազար դրամ, «Նախագծահետազոտական ծախսեր» հոդվածով՝ 126,544.0 հազար դրամ «Վարչական սարքավորումներ» հոդվածով՝ 121,155.5 հազար դրամ), ինչպես նաև Նախարարության ընթացիկ ելքային ծրագրերի հատկացումներից 80,362.3 հազար դրամ գումարն ուղղել Հայաստանի պատմության թանգարանի ջեռուցման և օդափոխության համակարգի տեղադրման աշխատանքները շարունակելու և ավարտելու գծով ծախսերին:

Նախագծով նվազեցվում են ՀՀ ԿԳՄՍ նախարարության 2022 թվականի պետական բյուջեի 1146 ծրագրի 11001 միջոցառմամբ, 1168 ծրագրի 32001 և 32007 միջոցառումներով նախատեսված գումարները, որոնց հետագայում վերականգնման անհրաժեշտությունը բացակայում է: Նվազեցվում են նաև 1045 ծրագրի 32001 միջոցառմամբ, 1075 ծրագրի 21001 միջոցառմամբ, 1111 ծրագրի 32001 միջոցառմամբ, 1146 ծրագրի 12010 միջոցառմամբ, 1163 ծրագրի 12001 և 32001 միջոցառումներով, 1183 ծրագրի 32001, 32002, 32007, 32009 և 32012 միջոցառումներով նախատեսված գումարները, որոնց հետագայում ամբողջական կամ մասնակի վերականգնման անհրաժեշտությունը կարող է ծագել միայն կախված շինարարական աշխատանքների ընթացքից:

**Ընթացիկ իրավիճակը և խնդիրները.**

2022թ.-ի կապիտալ ծրագրերի բաշխումը ըստ օբյեկտների հաստատված է «Հայաստանի Հանրապետության 2022 թվականի պետական բյուջեի մասին» օրենքի Հավելված 1-ի Աղյուսակ 3-ով և ՀՀ կառավարության 2021 թվականի դեկտեմբերի 23-ի N 2121-Ն որոշման Հավելված 5-ի Աղյուսակ 2-ով: Բաշխումը հաստատվել է 2021թ.-ի սեպտեմբերի 30-ին կայացած ՀՀ կառավարության նիստին քննարկված տարբերակի հիման վրա: Սեպտեմբերի 30-ից հետո ՀՀ կառավարության մի շարք որոշումներով (ՀՀ կառավարության 18.11.2021թ. N 1898-Ն, N 1906-Ն, 23.12.2021թ. N 2170-Ն որոշումներ) կատարվել են վերաբաշխումներ 2021թ. կապիտալ ծրագրերի գծով հատկացումներում: Վերաբաշխումների արդյունքում մեկնարկել են մի շարք օբյեկտների շինարարական աշխատանքներ, որոնց մեկնարկը նախատեսված էր 2022թ.: Այդպիսիք են, օրինակ, Արմավիրի մարզի Ջրառատ համայնքի Սիմոն Մարտիրոսյանի անվան ծանրամարտի մարզադպրոցի կառուցումը, Մասիսի թիվ 5 ավագ դպրոցի մասնաշենքի կառուցումը: Շինարարությունները մեկնարկել են 2021թ. ՀՀ վարչապետի համապատասխան հանձնարարականների հիման վրա:

Միաժամանակ, ՀՀ կառավարության նույն որոշումներով նվազեցվել են 2021թ.-ին նախատեսված օբյեկտների մասով այն գումարները, որոնք հնարավոր չէր իրացնել մինչև տարեվերջ տարբեր օբյեկտիվ պատճառներից ելնելով (օրինակ՝ մոդուլային տիպի մսուր-մանկապարտեզների կառուցման համար նախատեսված գումարները նվազեցվել են, որովհետև հողահատկացումներն ուշ են իրականացվել և 2021թ.-ին հնարավոր եղավ ավարտել միայն կառուցման համար անհրաժեշտ նախագծային աշխատանքները):

Բացի այդ, «Հայաստանի Հանրապետության 2022 թվականի պետական բյուջեի մասին» օրենքի նախագծով կրճատվել էին «Մոդուլային» տիպի դպրոցների և մսու-մանկապարտեզների համար ՀՀ ԿԳՄՍ նախարարության 2022թ. բյուջետային հայտով նախատեսված գումարները և արդյունքում տվյալ միջոցառումների մասով գումարները հաստատվել են մեկ տողով՝ առանց ըստ օբյեկտների բաշխման:

ՀՀ 2022թ. հաստատված պետական բյուջեով «Կ. Ստանիսլավսկու անվան պետական ռուսական դրամատիկական թատրոն» ՊՈԱԿ-ի համար լուսաձայնային տեխնիկայի ձեռքբերման նպատակով հատկացվել է 17,306.0 հազար դրամ՝ համաձայն սկզբնական նախահաշվի, սակայն հետագայում թատրոնի կողմից ներկայացվել է շատ ավելի մեծ ընդհանուր արժեքով տեխնիկայի ձեռքբերման խնդրանք: Միաժամանակ, թատրոնի կողմից բարձրացվել է նաև սանհանգույցների նորոգման հրատապ խնդիրը: Ելնելով վերոգրյալից՝ նախարարությունը որոշել է ՀՀ 2022թ. հաստատված պետական բյուջեով գույքի ձեռքբերման համար նախատեսված գումարը ուղղել սանհանգույցների նորոգմանը /քաղաքաշինության օրենսդրությամբ պահանջվող փաստաթղթերը կցվում են/:

Անհրաժեշտ է գումար հատկացնել նաև Հայաստանի պատմության թանգարանի ջեռուցման և օդափոխության համակարգի տեղադրման աշխատանքները շարունակելու և ավարտելու համար: Աշխատանքները մեկնարկել են 2020թ., սակայն առաջացել էին խոչընդոտներ՝ բացակայում էր կաթսայատան կառուցման, էլեկտրականության սնուցման և գազի միացման (սահմանված կարգով ներկայացված են տեխնիկական պայմանները, ճարտարապետահատակագծային առաջադրանքը և նախագիծը) աշխատանքների շինարարության թույլտվությունը: Արդյունքում, անհրաժեշտություն էր առաջացել կատարել շինարարական աշխատանքների ծավալի ավելացում՝ փոփոխություններ և լրացումներ կատարելով նաև նախագծանախահաշվային փաստաթղթերում: 2021թ. ընթացքում կապալառուի կողմից իրականացվել են հնարավոր բոլոր աշխատանքները, որոնք ամրագրված են եղել կապալային աշխատանքների գնման պայմանագրով և ծավալաթերթով, բացառությամբ այն աշխատանքների, որոնք կապված են նոր նախագծի և նախահաշվի հետ: Ներկայումս արդեն առկա են փորձաքննված փոփոխված նախագծանախահաշվային փաստաղթերը և հնարավոր է ավարտին հասցնել թանգարանի ջեռուցման և օդափոխության համակարգի տեղադրումը: Միաժամանակ, ծավալների ավելացումը գերազանցում է ՀՀ կառավարության 2017 թվականի մայիսի 4-ի N 526-Ն որոշմամբ հաստատված գնումների գործընթացի կազմակերպման կարգով թույլատրելի 10 տոկոսը: Հետևաբար, համապատասխան գնման պայմանագրերում (կապալային աշխատանքների, տեխնիկական հսկողության ծառայության և հեղինակային հսկողության ծառայության) փոփոխություններ կատարելու համար անհրաժեշտ է ՀՀ կառավարության թույլտվությունը, որը նախատեսվել է Նախագծի 3-րդ կետի 2-րդ ենթակետով:

ՀՀ ԿԳՄՍ նախարարությունը, հաշվի առնելով այն բոլոր փոփոխությունները, որոնք իրականացվել են ՀՀ կառավարության 30.09.2021թ. նիստից հետո, քննարկելով ՀՀ քաղաքաշինության կոմիտեի (կապիտալ ծրագրերի մեծ մասի պատվիրատուի) հետ, «Հայաստանի Հանրապետության 2022 թվականի պետական բյուջեի մասին» օրենքի ընդունումից հետո ՀՀ ֆինանսների նախարարություն ներկայացրել է լրամշակված բյուջետային հայտ (15.12.2021թ. N 01/17.2/29199-2021 ելից գրություն), սակայն լրամշակված հայտով առաջարկվող վերաբաշխումը չի ընդունվել և Հայաստանի Հանրապետության 2022 թվականի պետական բյուջեի կատարումն ապահովող միջոցառումների մասին ՀՀ կառավարության որոշմամբ կրկին հաստատվել է կապիտալ ծախսերի այն ցանկը, որը փոփոխման ենթակա է վերը թվարկված պատճառներով: Ներկայումս հնարավոր չէ կնքել մի շարք գնման պայմանագրերի համաձայնագրեր և հետևաբար շարունակել շինարարական աշխատանքները (հատկապես «Մոդուլային» տիպի դպրոցների և մսու-մանկապարտեզների կառուցման մասով, քանի որ գումարների բաշխումը ըստ օբյեկտների հաստատված չէ):

Հաշվի առնելով վերոգրյալ հիմնավորումները և կարևորելով շինարարական աշխատանքների շարունակականության ապահովումը՝ Նախագծով առաջարկվում է իրականացնել վերաբաշխում կապիտալ ծախսերի համար նախատեսված գումարների շրջանակներում՝ հաստատելով աշխատանքներն շարունակելու և ավարտելու համար անհրաժեշտ օբյեկտների ցանկը:

**Կարգավորման նպատակը և բնույթը.**

Որոշման նախագծի ընդունմամբ կապահովվի մի շարք կրթական, մշակութային և մարզական հաստատությունների շենքային պայմանների բարելավումը և գույքով ապահովումը:

**Նախագծի մշակման գործընթացում ներգրավված ինստիտուտները և անձինք.**

ՀՀ կրթության, գիտության, մշակույթի և սպորտի նախարարության մասնագետները:

**Իրավական ակտի կիրարկման դեպքում ակնկալվող արդյունքը.**

Որոշման ընդունման արդյունքում կապահովվեն կրթության, մշակութային և մարզական դաստիարակության համար շենքային առավել բարենպաստ պայմաններ։

**Իրավական ակտի ընդունման կապակցությամբ պետական կամ տեղական ինքնակառավարման մարմնի բյուջեում եկամուտների և ծախսերի ավելացման կամ նվազեցման անհրաժեշտություն.**

««Հայաստանի Հանրապետության 2022 թվականի պետական բյուջեի մասին» օրենքում վերաբաշխում, փոփոխություններ և լրացումներ, Հայաստանի Հանրապետության կառավարության 2021 թվականի դեկտեմբերի 23-ի N 2121-Ն որոշման մեջ փոփոխություններ և լրացումներ կատարելու, ինչպես նաև մի շարք գնման պայմանագրերում փոփոխություն կատարելու թույլտվություն տալու մասին» Հայաստանի Հանրապետության կառավարության որոշման ընդունման կապակցությամբ Հայաստանի Հանրապետության պետական կամ տեղական ինքնակառավարման մարմնի բյուջեում եկամուտների և ծախսերի ավելացում կամ նվազեցում չի առաջանում:

**Կապը ռազմավարական փաստաթղթերի հետ. Հայաստանի վերափոխման ռազմավարություն 2050, Կառավարության 2021-2026թթ. ծրագիր, ոլորտային և/կամ այլ ռազմավարություններ.**

Նախագիծը բխում է ՀՀ կառավարության 2021-2026 թթ. ծրագրի.

* «4.3.Կրթություն» բաժնի նախադպրոցական կրթությանը վերաբերող առաջին ենթակետից, որով նախատեսվում է՝ *«մինչև 2026 թվականը կառուցել, հիմնանորոգել կամ վերանորոգել առնվազն 500 մանկապարտեզ՝ ապահովելով դրանց ամբողջական հագեցումը անհրաժեշտ գույքով և սարքավորումներով»*
* «4.3.Կրթություն» բաժնի հանրակրթությանը վերաբերող առաջին ենթակետից, որով նախատեսվում է՝ *«մինչև 2026 թվականը կառուցել, հիմնանորոգել կամ վերանորոգել առնվազն 300 դպրոց՝ ապահովելով դրանց ամբողջական հագեցումը անհրաժեշտ գույքով և սարքավորումներով»,*
* «4.3.Կրթություն» բաժնի նախնական (արհեստագործական) և միջին մասնագիտական կրթությանը վերաբերող 5-րդ ենթակետից, որով նախատեսվում է *«նախնական արհեստագործական և միջին մասնագիտական կրթության գրավչության ... նպատակով ուսումնական հաստատությունների շենքային պայմանների բարելավում ...»,*
* «4.9 Մշակույթ» բաժնի մշակութային ժառանգության ոլորտում պետական քաղաքականությանը վերաբերող 1-ին ենթակետից, որով նախատեսվում է *«հայկական պատմամշակութային ժառանգության պահպանության, ուսումնասիրության ... շարունակականության ապահովում»* և 7-րդ ենթակետից, որով նախատեսվում է *«մշակութային զբոսաշրջության զարգացմանն ուղղված ծրագրեի իրականացում ...»*:

**Իրավական ակտի ընդունման կապակցությամբ այլ նորմատիվ իրավական ակտերի ընդունման անհրաժեշտություն.**

1. Այլ իրավական ակտերում փոփոխությունների և/կամ լրացումների անհրաժեշտությունը.

Չի առաջացնում:

2. Միջազգային պայմանագրերով ստանձնած պարտավորությունների հետ համապատասխանությունը.

Համապատասխանում է:

**Այլ տեղեկություններ.**

Չկան: